গতি পেল পার্পেল লাইন জমি দিল নেপাল সরকার, বদলে রেল কী দিল?

কলকাতা: মেট্রোর পার্পল লাইনের জমিজট কাটল। কলকাতা মেট্রো পার্পল লাইনের (Kolkata Metro Purple Line) সম্প্রসারণে বড় অগ্রগতি। নেপাল কনস্যুলেট জমি দেবে, আর ভারত দেবে বিকল্প জায়গা চুক্তি অনুমোদিত। রেলওয়ের মতে, এই সিদ্ধান্তে মেট্রো প্রকল্পের গতি দ্বিগুণ হবে। দীর্ঘদিনের আইনি জট কেটে গেল, শুরু হবে দ্রুত কাজ। মেট্রো পার্পল লাইন চালু হলে দক্ষিণ–উত্তর কলকাতার সংযোগ বদলে যাবে। একবালপুরের কাছে নেপাল কনস্যুলেট জেনারেলের জমির উপর দিয়েই যাবে পার্পল লাইনের মেট্রো ৷ নেপাল কনস্যুলেট জেনারেলকে ওই এলাকায় অন্য একটি জমি দেওয়া হয়েছে ৷ সেই জমি হস্তান্তর সংক্রান্ত প্রক্রিয়া সম্প্রতি সম্পন্ন হয়েছে ৷

কলকাতা মেট্রোর (Kolkata Metro ) গুরুত্বপূর্ণ পার্পল লাইন প্রকল্পের কাজ দ্রুত এগিয়ে নিয়ে যাওয়ার লক্ষ্যে ভারত ও নেপালের মধ্যে একটি গুরুত্বপূর্ণ জমি হস্তান্তর চুক্তি অনুমোদিত হয়েছে। এই চুক্তির ফলে কলকাতার নেপাল কনস্যুলেট জেনারেলের মালিকানাধীন কিছু জমি ভারতীয় রেলওয়ে ডেভেলপমেন্ট কর্পোরেশন লিমিটেডকে দেওয়া হবে, যার বিনিময়ে নেপাল সংলগ্ন এলাকায় জমি পাবে। নেপাল সরকারের মুখপাত্র এবং তথ্য ও যোগাযোগ প্রযুক্তি মন্ত্রী, জগদীশ খারেল, গত শুক্রবার জানিয়েছেন যে নেপালের মন্ত্রিসভার বৈঠকে এই জমি অদল-বদলের চুক্তিটি অনুমোদন করা হয়েছে।

আরও পড়ুন: রাজ্যে SIR শুরু হতে বাধা সরকারি ছুটি

চুক্তি অনুসারে, নেপালের কনস্যুলেট জেনারেলের মালিকানাধীন ৪০৯.৫৩ বর্গ মিটার জমি ভারতীয় রেলওয়ে ডেভেলপমেন্ট কর্পোরেশনকে দেওয়া হবে। এর বিনিময়ে নেপাল পাবে রেলওয়ে ডেভেলপমেন্ট কর্পোরেশনের মালিকানাধীন সংলগ্ন ৫২৬.৩৪ বর্গ মিটার জমি। নেপালের যে জমি হস্তান্তরিত হচ্ছে, সেখানে বর্তমানে একটি ভবন রয়েছে সেই কারণে, চুক্তির শর্তানুযায়ী ভারতীয় পক্ষ নেপালকে বিনিময়ে যে জমি দেবে, সেখানে একটি বৃহত্তর এবং আরও উন্নতমানের নতুন ভবন নির্মাণ করে দেবে। কলকাতা মেট্রোর জোকা-এসপ্ল্যানেড (পার্পল লাইন) রুটের নকশা নেপালের কনস্যুলেট জেনারেলের জমির উপর দিয়ে যাচ্ছিল। এই জটিলতা সমাধানের জন্য দীর্ঘদিন ধরে ভারত সরকার নেপালের কাছে অনুরোধ করে আসছিল, বর্তমানে সেই জটিলতাও মেটার পথেই।

কলকাতা মেট্রোর পার্পল লাইনের যে নকশা তৈরি করা হয়েছে, তা একবালপুরে নেপাল কনস্যুলেট জেনারেলের বর্তমান ভবনের উপর দিয়ে যাবে ৷ ফলে কেএমআরসিএল-কে সেই জমি অধিগ্রহণ করতে হলে, নেপাল কনস্যুলেটকে কাছাকাছি ভালো জমি আগে দিতে হত ৷ সেমতো 1 নম্বর ন্যাশনাল লাইব্রেরি অ্যাভিনিউয়ের সম্পত্তি কেন্দ্রের জমি অধিগ্রহণ আইন অনুযায়ী দখলে নেয় কেএমআরসিএল ৷ সেই জমিটি একটি ব্যক্তিগত মালিকানার অধীন ছিল ৷ ফলে জমির মালিককে ক্ষতিপূরণ দেওয়া হয় ৷ এমনকি সেই জমিতে অবস্থিত বাড়িতে থাকা তিন ভাড়াটেদেরও ক্ষতিপূরণ দেওয়া হয়। ক্ষতিপূরণ পেলেও বেঁকে বসে ওই তিন ভাড়াটে ৷ বাড়ি খালি করতে চান না তাঁরা ৷ বদলে কলকাতা হাইকোর্টে একটি রিট পিটিশন জমা দেয় ৷কিন্তু, কলকাতা হাইকোর্ট কেএমআরসিএল-এর পক্ষে রায় দেয় ৷ এরপর মামলাটি সুপ্রিম কোর্ট পর্যন্ত গড়ায় ৷ কিন্তু, সুপ্রিম কোর্ট কলকাতা হাইকোর্টের রায়কেই বহাল রাখে ৷ সেই মামলা খারিজ হতেই জমি অধিগ্রহণ প্রক্রিয়া শুরু করে কেএমআরসিএল।

দেখুন ভিডিও